Ane Halsboe-Jørgensen (S), 2013-05-23:
Vi har store udfordringer med social dumping, som presser vores arbejdsmarked i rigtig mange brancher, og derfor er det her er en rigtig vigtig diskussion.
Hvordan skal vores virksomheder kunne konkurrere med nogle, der snyder i skat, underbetaler deres medarbejdere og ser gennem fingre med arbejdsmiljøloven?
Vi er i fuld gang med se på, hvordan vi med vores politik kan sikre, at rengøringsassistenten ikke får en sulteløn langt under overenskomsten, at tømreren ikke risikerer at komme til skade på grund af farligt arbejdsmiljø, og at chaufføren ikke mister sit arbejde til en udenlandsk kollega – alt sammen eksempler, der i den seneste tid har været fremme.
Jeg var for nylig i praktik i en nordjysk tømrervirksomhed, og ud over at det gjorde det tydeligt, at mine håndværksmæssige evner har visse mangler, var det også et rigtig tydeligt eksempel på, hvad konsekvensen af social dumping på vores arbejdsmarked kan være.
For det er helt almindelige lovlydige firmaer, som det tømrerfirma, jeg besøgte, der bliver presset i en unfair konkurrence.
De betaler deres skat, og de giver deres ansatte den aftalte løn, overtidsbetaling og ferie – alt det, som vores danske overenskomster bestemmer.
Så de kan ikke konkurrere, fordi de andre snyder på vægten.
Danske lønmodtagere mister deres job, og samtidig betyder social dumping, at vi har mennesker gående på vores arbejdsmarked, som underbetales og har rigtig dårlige rettigheder.
Derfor er det ualmindelig vigtigt med politisk handling, og vi er i fuld gang, som ministeren også allerede så fint har redegjort for.
Det gælder både Arbejdstilsynet, SKAT og politiet.
Det gælder f.eks. det, at private, der hyrer udenlandsk rengøring uden de lovpligtige papirer, skal straffes med bøde.
Vi skal turde stille krav i vores offentlige udbud, så man er sikker på at få en dansk løn, når man arbejder for vores fælles skattekroner. Vi skal finde nye løsninger på transportområdet, der kan bekæmpe ulovlig piratkørsel, der koster danske arbejdspladser, og vi skal styrke det register, som udlændinge skal lade sig registrere i for at arbejde i Danmark.
Vi skal kort sagt tage det her rigtig seriøst, og det gør vi.
Jeg er glad for det, hvis Dansk Folkeparti har fået øjnene op for det her problem, for det er jo faktisk ikke nyt.
Det var i høj grad aktuelt også før det seneste folketingsvalg, og derfor havde det på mange måder givet god mening, hvis Dansk Folkeparti havde fremsat det her beslutningsforslag under den tidligere regering, da man var parlamentarisk grundlag og med partiets egne ord sad med de afgørende stemmer og stor magt.
Det valgte man ikke at gøre.
Faktisk fremsatte man ikke et eneste beslutningsforslag, mens hr. Lars Løkke Rasmussen var statsminister.
Til gengæld har man efter valget sendt meget forvirrende signaler: På den ene side fremsætter man forslag som det, vi behandler her, og som på overfladen lyder fint, men som egentlig ikke har nogen gang på jord, og på den ene side fremsætter man sammen med andre politikere fra højrefløjen beslutningsforslag nr. B 92, som i prasis vil betyde, at konfliktretten begrænses, og som vil gøre det ulovligt eksempelvis at bekæmpe en polsk overenskomst på det danske arbejdsmarked.
Det er da virkelig forvirrende signaler.
Socialdemokraterne kan ikke støtte det her forslag.
Det er ikke den rigtige vej at gå.
Til gengæld vil jeg gerne bruge anledningen til at kvittere for, at både ministeren, de andre regeringspartier og Enhedslisten med stor politisk vilje løbende handler over for det her problem og på 1 ½ år har gjort mere, end der politisk blev gjort i de foregående 10 år med en borgerlig regering.